**Ixef amezwaru  Anekcum n Yinselmen ɣer Tmazɣa**

**1.Tidyanin n unekcum d yizba n Yimaziɣen (20-95H/641/714 st)**

**Tazwart**

Nnan-d Yimezrayen, seg-sen Iben Xaldun, belli Taferka Ugafa akken is-qqaren kra n yimussnawen, seg yemma-s n ddunit tettwazdeɣ sɣur Yimaziɣen, tamurt-nsen tesεa tilisa d Maser deg usammer, d tmura tiberkanin deg unẓul, ma deg ugafa d Yilel Agarakal, seg umalu d Agaraw\*n Latlantik, aṭas n yiberraniyen i tt-i-d-ikecmen seg-sen Ifniqen, Irumanen d Yinselmen.

**1.Tamazɣa send anekcum n Yinselmen**

Deg ttnasfa n tasut tis 7 seld talalit n Sidna Σisa, Ibiẓantiyen ṭṭfen aḥric meqqren n Tripoli (Libya n tura) d Tferka neɣ byzasene, (Tunes n tura) , ma yella deg Lmeɣreb Alemmas ṭṭfen Bagay, Tamugadi (Xincla), d Lembez. Ma yella d leɛrac ad naf: Zennata, imezdaɣ-is llan gar Tripoli d melwiya: awras, ẓab, anẓul n Tlemsan. Deg lɛerc-a n Zennata ad naf: ǧrawa, Meɣrawa, Beni Yefren, llan daɣen leɛrac-nniḍen seg-sen: Senhaǧa d Kutama atg.

Deg uḥric n tdamsa, akal yella d win yettwaɣen seg ṭṭrad, ifellaḥen ǧǧan akal i swayen, qqlen xeddmen takessawt, s wakka rran Yibaẓantiyen lwelha-nsen ɣer ujmaɛ n twesyin\*, maca aṭas n Yimaziɣen i yegguman ad xelsen.

Deg taɣult n terseḍṭ, ulac amtawa gar wid yeṭṭafaren roma, akked Yibiẓatiyen i yeṭṭafaren Bizanse, llan seg Yimaziɣen wid yeṭṭafaren tasreḍṭ tamsiḥit amedya: Aksil, llan wiyaḍ i ɛebden isebdaden\*seg-sen: Dihya.

**2.Iswan n unekcum n Yinselmen**

-Iswi agejdan n unekcum n Yinselmen d asiweḍ n tesreḍṭ tineslemt ɣer Tmazɣa.

-Tukksa n umihi\* Abiẓanti ɣef Maser.

-Asnerni n tlisa n tmurt n Yinselmen i wakken ad teǧhed ugar ama s yimezdaɣ-is neɣ s

tbuɣar-is\* (akal yelhan, aman d ṭṭjur…)

**3.Tidyanin n unekcum**

**3.1.Talliyin n unekcum**

**3.1.1.Tallit n unekcum d tuɣalin 20h-50h**

Inselmen ur εeṭṭlen ara i wakken ad ṭṭfen aṭas n tmura seg-sent Ccam 7 iseggasen, tamurt n Lfurs 7 iseggasen, Lɛiraq 4 iseggasen, Maser 3 iseggasen, ma d Tamazɣa qqimen 70 n yiseggasen i wakken ad tt-ṭṭfen, anect-a yella-d s waṭas n tmental seg-sent:

- Luεara n ugama ( idurar εlayen, tiniri, amadaɣ..), rnu ɣer-s leḥmala meqqren n Yimaziɣen i telelli, ula d anamek n yisem “Imaziɣen” irgazen ilelliyen, rnu ɣer waya ur ẓrin ara iswi n tidet n yinselmen d wayen yellan deg lislam.

Deg useggas 20h- 640 s t yexdem unebbaḍ\*n Maser Σumar Ben Lεas ẓẓeḍmat (tinemzagin)\*ɣef Maser, Tripoli, yessaweḍ ɣer lebɣi-s s shala, iceggeε ɣer berqa d Fezzan Σuqba, d aya i d-ijebden lwelha n Yimselmen ɣer Tferka (Tunes), yebɣa Σumer ben Lεas ad yexdem tiwɣi ɣef Tferka, maca yegguma-yas lxalifa Σumar Ben Xeṭṭab. Ibder-d umezray Ibn Σabd Lḥakam imeslayen n Σumar ben Xeṭṭab: “ ala mačči d Taferka d lfiraq, d tamurt .., ur ttaǧǧaɣ ula d yiwen ad yekcem ɣur-s skud lliɣ”.

Ma n-nuda ɣef tmental n teɣtest-a\* ad d-nebder, lebɛada n Tmazɣa ɣef usammer, rnu ɣer waya aṭas n leɛrac i yellan, yal wa s leɛwayed-is d tiktiwin-is, rnu ɣer-s luɛara n ugama, ad naf tiniri, idurar d yiɣezran,war ma nettu tanawt Tabiẓantit i iǧehden.

Ma yella deg tallit udabu n Σutman Ben Σeffan , lxalifa-ya iceggeɛ gma-s s tuṭṭḍa Σabd Allah ben Saɛd ben Abi Sarḥ, i yellan d anebbaḍ\*ɣef Maser seg useggas 25h, dɣa deg Tferka (Tunes) llan Yibiẓantiyen bdan ṭṭrad, gar-asen, grégoire i yewwin timmunent fella-sen, yerra tamdint n Sbiṭla (deg unẓul n Qerṭaǧ) d tamaneɣt-is, Inselmen, ɛerḍen ad msefhamen yid-s azal n snat n ledwar deg useggas 28 h, maca war agemmuḍ, dɣa yekker yimenɣi, ssawḍen Yinselmen ad ṭṭfen Sbeiṭla, zeḍmen almi d Tbessa, maca ur bɣin ara ad qqimen dinna acku ugaden ad d-qlen Ibiẓantiyen d Yimaziɣen fell-asen, rrnu ɣer waya ur sεin ara tamdint ideg ad rekden. S wakka wwin aṭas n yiglafen\*ladɣa ureɣ\* s yiqenṭaren, syin ɣer-s uɣalen ɣer Maser.

Asmi ḍrant kra n tedyanin seg-sent d lfetnat d ccwalat deg usammer, seld timenɣiwt n Σutman ben Σeffan deg useggas 35h d tuɣalin n Σli ben Abi ṭalib d lxalifa, rnu ɣer-s imenɣi yeḍran gar-as d Muɛawiya ben Abi Sufyan, syin ɣer-s timenɣiwt n Σli ben Abi Talib sɣur Yixarǧiyen ayagi akk yeǧǧa anekcum n Yinselmen deg tferka n ugafa ad yeḥbes.

Deg useggas 44 h 665 stɛ, deg tallit udabu n Muεawiya ben Abi Sufyan, yettwaceggeɛ Muɛawiya ben ḥudayǧ (anebbaḍ n Maser) ɣer tferka, fkan-as 10.000 n yiserdasen, rebeḥen deg kra n yimenɣiyen sdad n Yibiẓantiyen, wwḍen ɣer ǧerba d Benzert d Sus, deg taggara yuɣal ɣer Maser.

**3.1.2.Tallit n unekcum d urkad 50h:**

Ma yella deg tallit iɛeddan, llan Yinselmen ggaren tamawt i wakken ad issinen timnaḍin n lecḍuḍ d swaḥel, war ma wwḍen ɣer temnaḍin n daxel, ttuɣalen ɣer Maser, acku ur sɛin ara tamdint ideg ad rekden, deg tallit n Muɛawiya ben Abi Sufyan, yettwaceggeɛ usaḥabi Σuqba ben Nafaɛ Lfihri ɣer Tferka, maca ur yeḍfir ara abrid n swaḥel, iεedda seg tiniri d unẓul, yeṭṭef kra n temnaḍin seg-sent: ɣadams, Qafsa, Qasṭilya d Lǧarid, s yin akkin yelha-d d usebded n temdint n Qayrawan.

**3.1.2.1**.**Asebded n temdint n Qayrawan:**

Asebded n Qayrawan yella-d gar 50h d54h, zwaren deg lebni n tmesgida\*deg tlemmast.

– Seg tmental n usebded n Qayrawan ad d-nebder:

-Imaziɣen keččmen ɣer lislam mara yilin gar-asenYinselmen, maca ma yella qqlen ɣer usammer tefɣen seg terseḍṭ tineslemt, acku ur kcimen ara seg wul ɣer lislam, swakka bɣan ad sbedden tamdint i wakken ad qerben ɣer Yimaziɣen ad sen-slemden lislam akken i iwata.

-Bɣan Yinselmen ad rren tamdint-a d talqaεt taserdasit i wakken ad staɛfawen deg-s, syin ɣer-s ad kemlen anekcum-nsen ɣer temnaḍin-nniḍen..

-Ad tili d tamdint n tussna i Yinselmen alamma d taggara n zman, dɣa s wanct-a i s-yedɛa Σuqba i wakken ad teqqel d tamdint n tussna.

**3.1.2.2.Tidyanin n unekcum d yizba\*n Yimaziɣen**

**-Tallit n Abu Lmuhaǧir 55-62h d usebded n Takirwan**

Asmi i ibeddel udabu deg Maser, yeṭṭef-it Maslama ben Maxled, anebbaḍ-a\* yekkes Σuqba, yerra deg wadeg-is Abu Lmuhaǧer, acku mqaraben tasertit d tiktiwin, ma d Σuqba yekkes-it acku ur d-yejmiε ara aṭas n yiglafen\*, yelha-d d usebded n Qayrawan, ɣef wakken i d-nnan kra n yimezrayen.

S wakka yettwaceggeɛ Abu Lmuhaǧer ɣer Tferka deg useggas 55h, mi yewweḍ yessexreb Qayrawan, yebna Takirwan deg wadeg-nniḍen, yerra imezdaɣ ɣur-s, syin ɣer-s ikemmel abrid-is ɣer Lmeɣreb Alemmas, dɣa d netta i d amezwaru i yewḍen ɣer tmurt-a.

Mi yekcem ɣer Mila yessekfel-d aman ttwassnen ar tura s yisem n “εuyun Abu Lmuhaǧer” leɛwanser n Abu Lmuhaǧer.

-**Azbu n Aksil d unekcum-is ɣer lislam**

Yennuɣ Abu Lmuhaǧir mgal agellid amaziɣ Aksil, i yellan d amasiḥi, seg lɛerc n awraba deg Awras deg useggas 59 h, ifuk s tirẓi\* (lexsara) n Aksil, umi semman-as yinselmen aɛraben Kusayla, maca yessaweḍ Abu Lmuhaǧer s tsertit-is yelhan, ad d- yejbed Imaziɣen ɣur-s seg-sen Aksil, i ikecmen ɣer lislam.

**-Tallit tis snat n Σuqba 62-63h**

Asmi yeḥkem Yazid ben Muɛawiya deg umḍiq n baba-s, yekkes Abu Lmuhaǧer, acku aṭas n warraw n yimeddukal n Rrasul i yebɣan ad d-yuɣal Σuqba, rnu ɣer waya llan wid i d-yennan, belli Abu Lmuhaǧer ur d-yewwi ara iglafen\*, s wakka tfuk tallit-is deg useggas 62h.

Σuqba yerra-t Yazid ben Muεawiya d anebbaḍ\*deg useggas 62 h (681 s t s ε, mi yewweḍ ɣer Maser yemlal akked Maslama ben Maxled, wagi isterḥeb-yes, yenna-yas belli ur yetteki ara deg wayen i yexdem Abu lmuhaǧer, rnu anggaru-agi ur isnis\*ara leryuy-is. Σuqba yumen ayen is d-yenna, iruh ɣer Tferka, mi yewweḍ yesseḥbes Abu Lmuhaǧer, yessuter ad hudden Takirwan, yerra imezdaɣ ɣer Qayrawan, igzem-itt deg rray, ad yekcem ɣer temnaḍin-nniḍen, s wakka yeǧǧa yiwen uḥric n yiserdasen-is s lmendad n Zuhayr ben Qays deg Qayrawan.

S wakka iruḥ yewwi yid-s igen meqqren, mi yewweḍ ɣer Bagaya (Lures) yeḍra imenɣi mgal imezdaɣ n temnaḍṭ-a, yewwi-d aṭas n yiɛawdiwen, ikemmel ɣer Lambez i yellan d tamdint seg temdinin meqqren n Rrum, dinna mguggin-d yimezdaɣ-is, ssekren imenɣi qessiḥen, maca Σuqba yessaweḍ ad ten-yesserwel, yewwi-d aṭas n yiglafen\*.

Σuqba ur yebɣi ara ad yeḥbes, ikemmel ɣer Adna (Msila), syin ɣer-s yewweḍ ɣer Clef anda i s d-qusmen Yimaziɣen akked Yibiẓantiyen, ssin-a yerra ɣer Tihert anda mɛawanen daɣen Yibiẓantiyen akked Yimaziɣen, maca wigi xesren sdat n yinselmen, mmuten-asen aṭas n yimnayen, ikemmel ɣer Tlemsan, umbɛed ikcem ɣer Tanǧa immuger-it-id yiwen seg imeqqranen n Rrum wagi d yulyan, iruḥ ɣer Σuqba isers amrig-is\*(leslaḥ) isteqsa-t Σuqba anida ara yaf iɣellaten\*n Rrum akked Yimaziɣen, winna yenna-yas: “Rrum teǧǧi-ten deffir-k ma yella sdat-k ad tafeḍ Imaziɣen deg Ssus n wadda”

S wakka yeṭṭef adrid-is ɣer Walili ( ɣef yidis n Fas) yennuɣ mgal tirebbuyaɛ n Yimaziɣen, yessaweḍ ad ten-yernu, iḍfer-iten s asif n Derɛa dinna yesbedd tamesgida, ikemmel abrid-is ɣer Tfilalt, Nafis, Iǧli almi yewweḍ ɣer Asfi yerra-t-id Ugaraw\* n Laṭlanik, umbeεd yeǧǧa yid-s azal n 300 n yiserdasen ma d wiyaḍ yessuter deg-sen ad zwiren ɣer Qayrawan .

Aksil ifures tagnit yerwel war ma yeẓra Σuqba, mi yewweḍ ɣer Tahuda iqusem-asen Aksil d Yibiẓantiyen, seld imenɣi gar snat n tamiwin, yessaweḍ Aksil d wid yeddan yid-s ad nɣen merra Inselmen, seg-sen Abu Lmuhaǧer deg useggas 63h, ɣef wakken i d-yenna Ibn Σabd Lḥakem, Aksil ikemmel ɣer Qayrawan yesserwel Zuhayer ben Qays ɣer Berqa, yeḥkem 5 iseggasen, adabu-s d win i qeblen Imaziɣen d Rrum, yeḥkem s teɣdemt\*.

**-Tuɣalin n Zuhayr ben Qays d yimenɣi mgal Aksil**

Deg useggas 69h, mi ḥebsen cwalat n Karbala d Lmadina d Mekka, deg tallit n udabu n Σebd Lmalik ben Merwan, ittwaceggeε Zuhayr ɣer Tefriqt, ihud kra imukan n Yibiẓantiyen, syin akkin yemlal d Aksil, i yuɣalen ɣer deffir almi iyewweḍ ɣer Mimes anda i yekker imenɣi i ifuken s tmenɣiwt n Aksil (deg unẓul n Qaryawan deg useggas.69h 688 stε). Yuɣal Zuhayr ɣer usammer , mi yewweḍ ɣer Berqa sqaṭɛen-as Rrum nɣan-t (ayagi yeḍra ɣef wakken i d-yenna umezray Ibn Σabd Lḥakem deg useggas 69h).

**-Tamawt ɣef Aksil**

Asmi yekcem Aksil ɣer Qayrawan yufa dinna Aɛraben, seg-sen imeẓyanen d yemɣaren d wiyaḍ, yeḥkem 5 iseggasen war ma yeḥqer ula d yiwen, anecta-a yettbeggin-d belli ur yeǧǧi ara tasreḍṭ tineslemt, rnu d win yesɛan talsa.

Ma yella deg wayen yerzan imenɣi-ya i yeḍran, tettban-d talsa i yesεa Aksil, seg wakken ur yebɣi ara ad mten aṭas n yimezdaɣ, yeffeɣ seg temdint n Qayrawan iruḥ ɣer unẓul.i wakken ad yennaɣ dinna mgal Zuhayr.

**-Azbu aneggaru n Rrum d Yimaziɣen s lmendad n Dihya**

Mi yemmut Zuhayr ben Qays iɛeggen Σabd Lmalik ben Merwan, ḥassan ben Nuɛman d anebbaḍ, imud-as 40.000 n yiserdasen iceggeɛ-it ɣer Maser, ssinna ɣer Tferka, yenna-d Ibn L-Atir, ayagi yella-d deg useggas 74h, mi yewweḍ yesteqsa ma yella mazal igeldan deg Tferka, nnan-as mazal Qerṭaǧ ur tettwaṭṭef ara, ḥassan yeṭṭef abrid ɣur-s yesserwel Rrum , kra ruḥen ɣer tigzirt n Sisil, wiyaḍ ɣer Spenyul, s wakka kecmen Yinselmen ɣer Qertaǧ ṭṭfen kra imukan, hudden kra-nniḍen, ssin akin yewweḍ-iten yisalli belli icenga-s\*dduklen deg Saṭfura d Benzert, mguggan fell-asen, nɣan seg-sen aṭas, Imaziɣen rewlen ɣer Ruma, syin akin yuɣal ḥassan ɣer Qayrawan i wakken ad isteεfu .

Isteqsa ḥassan anwa i d ageldun i iǧehden nezzah i mazal, nnan-as d tameṭṭut isem-is Dihya seg temnaḍṭ n Luras, seg wasmi yemmut Aksil Imaziɣen ddan yid-s, tameṭṭut-a d tin ittkacafen, ,ma yella ssawḍen Yinselmen ad tt-nɣen ad ifak uzbu.

-**Awal ɣef Dihiya**

Isem n tidet n tmeṭṭut-a d Dihya llan wid i s-yeqqaren Damya, tella tḥureb Irumanen, tga tamaneɣt-is d Bagaya ɣer tama n Xincla, llan wid i d-yannan fell-as belli teṭṭafar tasreḍṭ\* (ddin) tayahudit, maca ayagi yebɛed ɣef tidet, acku Uwdayen ur ttaǧǧan ara imdanen i ibeɛden ɣef lasel-nsen kecmen ɣer tesreḍṭ-nsen. Llan wiyaḍ i d-yeqaren taɛbed isebdaden, ssegzin-d ayagi, s usebdad d amecṭuḥ n usɣar tettawit yid-s ladɣa ma ad yili ṭṭraḍ, rray-a wis sin yeqreb cwiṭ ɣer tidet.

Dihya tefruri-d seg lɛerc n ǧrawa deg Luras, mi yettwanɣa Aksil ḍefren-tt Yimaziɣen deg udrar n Awras, seg leɛrac i yeddan yid-s ad d-nebder : Beni yefren Izenntiyen, d leɛrac n Lbutr n Tferka.

Tesεa sin n warraw-is, yiwen isem-is Ifran wayeḍ Yezdiya. Yenna-d fell-as umezray iben Σudara Al Marrakci « akk wid yellan n Yirumanen deg Tferka, ttagaden-tt, akk Imaziɣen ttaɣen-as awal ».

Tamṭṭut-a mi tesla s tikli n ḥassan, yewweḍ s asif Nini qqaren-as daɣen Miskyana deg Xincla, yekker imenɣi qessiḥen, i ifuken s tmenɣiwt n waṭas deg-sen, d tuṭṭfa n wiyaḍ azal n 80, Dihya umi semman yinselmen Kahina, acku ttwalin-tt d tagezzant, tserreḥ-asen akk anagar Xaled ben Yazid, d ilemẓi i isεan tabɣest terra-t d mmi-s.

-**Tamawt ɣef Dihya**

Nnan-d kra n yimezrayen ɣef Dihya, belli ur tɛetteb ara imeḥbas rnu tserreḥ-asen akk anagar ilemẓi Xaled ben Yazid, i terra d mmi-s, anect-a yettbeyyin-d imenzayen\*d talsa\* d umuzzu\* i tesɛa tmettut-a, ɣer yicenga-s.

Yeqqim ḥasan 5 iseggasen deg Berqa, syin akin, iceggeɛ-as-d lxalifa Σabd Lmalik ben Merwan iserdasen d yedrim deg useggas 81h.

Kahina tenna-yas i ugdud-is, Aɛraben bɣan ad awin timdinin d ureɣ ma d nekni nebɣa kan akal n tyerza d tkessawt, ihi yella yiwen uɣawas\*ad ten-neḍfer, wagi d arway n tmurt i wakken ad sen-terreẓ ifadden i yinselmen. S wakka tceggeɛ wid ara ihudden timdinin , d lebruǧ, ad gezmen ṭjur ad sen-kksen imedden ayen isεan, s wakka tamurt akk sdermen-tt

Mi d-yuẓa ḥassan ɣer Tferka, aṭas n Rrum i d-iruḥen ad ssutren leɛnaya-s mgal Dihya, ula d Imaziɣen llan wid ur yebɣin ara tasertit n Dihya. ḥassan irruḥ ɣer Gabes , imezdaɣ-is xelsen isurdiyen ssutren laɛnaya, Ikemmel ɣer Qafsa, Qasṭilya, Nefzawa. Dihya mi twala Aɛraben ad d-ttaẓen tewwi-d sin warraw-is tenna-yasen, belli nettat ad temmet, yenna-yas Xaled: “rḥel yid-neɣ eǧǧ-as tamurt i ḥassan”, maca tegguma, acku ayagi tettwali-t d lɛar s dat n ugdud-is, s wakka tumer arraw-is ad ruḥen ɣer ḥassan ad ssutren laɛna-yas, wagi iqubel-iten akken iwata. Yeḍra imenɣi qessiḥen aṭas gar snat n tamiwin, aṭas i iɣilen ad msengaren, deg taggara mmuten aṭas n Yimaziɣen seg-sen Dihya deg Bir Lɛater, umi semman waɛraben “ Bir Lkahina” deg useggas 82h, ssutren Yimaziɣen smaḥ, ḥassan iqbel s tewtilt\* ad d-fken 12000 n yiserdasen i yigen ineslem, wigi uɣalen s lmendad n warraw n Dihya. Seg yimiren lislam qeblen-t Yimaziɣen, ḥassan yuɣal ɣer Qaryawan i wakken ad iseggem tadbelt n tmurt.

**3.1.2.3.Tallit n tuddsa**

Mi yewweḍ ḥassan ɣer Qayrawan iga tabdelt\* taserdasit d tɣarimt, ilha-d d ureqqeɛ n tmurt, ixdem aɣawas i temdint n Qaryawan, isbedd axxam n temguri\*, ibḍa tamurt ɣef temnaḍin tidebliyin, isemsawi (isseεdel) gar Yimaziɣen d Waɛraben.

Mi yemmut Σabd Lmalik, yuɣal mmi-s Lwalid deg useggas 85h, iruḥ ḥassan ɣer Maser i yellan sdaw udabu n Σabdelɛaziz issextar-it ad yawi seg yiglafen\*i d-yewwi 35.000 n waklan, yeddem ayen i d as yehwan ma d ayen i d-yegran yewwit i lxalifa. Wagi yewhem deg wanect-nni n twiztin, d wureɣ, Lwalid issuter-as ad yuɣal ɣer Tferka ad yeḥkem, maca ḥassan yeggul belli maɛac ad yeḥkem sdaw leɛnaya n lamawiyin.

Mi yeṭaxxer ḥasan ben Nuɛman, rran-d deg umḍiq-is Musa ben Nusayr deg useggas 85h. Argaz-a d aserdas i iḥercen nezzah maca ur yessemres ara ayen yelhan sdat n Yimaziɣen deg beṭṭu n yiglafen\*ur yesseɛdel ara gar-asen d Waɛraben, rnu ɣer waya yessexdem aṭas iɣil d lǧehd, s wakka ad t-naf yeẓẓa tikti n beṭṭu gar Waεraben d Yimaziɣen, d aya i issekcemen aṭas n Yimaziɣen ɣer umussu axariǧi.

**3.1.2.4.Anekcum n Yinselmen ɣer Landalus 92 h/ 711 stε**

Yenna-d umezray Iben Xaldun Deg udlis-is, umi iga De Slane tasuqilt isemma-yas, “Histoire des Bérbères” anamek-is “Amezruy n Yimaziɣen,” ɣef wayen i-dyewwi sɣur Ibn L-Atir deg udlis-is “Lkamil fi ttarix”, belli anebbaḍ n Lǧazira Lxaḍra d Sebta Yulyan (Julien) iḍlem-it ugellid Rudrik deg yiwet n taluft n nnif, s wakka iceyyeɛ tabrat i Musa ben Nusayr anda i yessuter deg-s ad d-yekcem s yiserdasen-is, netta seg tama-s, ad ten-iɛiwen, immeslay-as ɣef spenyul.

Mi yeṭṭef Musa tabrat yessuter rray n lxalifa deg useggas 90h tuber 709 stɛ, aneggaru-ya yeqbel, s wakka iceggeɛ yiwen umaziɣ qqaren-as Tarif ɣer Landalus i wakken ad walin addad\*n tmurt-a send ad tt-kecmen s wudem unsib. Yefka-yas 400 iterrasen\*akked 200 n yimnayen\*ruḥen deg 4 n yiɣerruba\*, ssawḍen ad kecmen ɣer Lǧazira Lxaḍra s shala, uɣalen-d s waṭas n yiglafen\*deg wagur n Remḍan 91h yulyu710 st.

Ferḥen yinselmen s wayen yexdem ṭarif d wid yeddan yid-s, d aya i yeǧǧan Musa ad iceggeɛ igen, ideg llan, ɣef wakken i d-nnan kra n yimezrayen seg-sen Nnuwayri, 7000 n yiserdasen, tuget deg-sen d Imaziɣen s lmendad n umaziɣ Tariq ben Ziyad, maca tuget n yimezrayen nnan-d ruḥen 12.000 n yiserdasen tuget deg-sen d Imaziɣen, seg-sen azal n 40 neɣ 50 n waɛraben, ruḥen deg tanawt,\*i yerran ɣer yiwen udrar umi semman seg wass-nni ǧabal (adrar) Tariq, anect-a yeḍra deg wagur n Raǧeb 92h /Magu 711 stɛ.

Mi yesla ugellid Rudrik s unekcum n Yinselmen, ijmeɛ-d 100000 n yiserdasen, ma yella d Tariq yura i Musa ɣef wayen i yexdem yessuter deg-s, ad as-d-iceggeɛ iserdasen-nniḍen, wagi yerna-yas-d 5000 n yiserdasen.

Yedda Yulyan yid-sen, yefka-yasen isallen ad ten-iɛiwnen, yerna yewwi-d iserdasen-is i wakken ad ttekkin deg yimenɣiyen.Yella-d imenɣi ɣef yiri n wasif Léka deg temdint Sédonia deg wass 28 Remḍan 92h /19 yulyu711 st, seld 8 wussan, Rudrik yeɣreq, sin n warraw-s rewlen, ma d iserdasen-is ččan tiyita qessiḥen..

Yulyan yenseḥ Tariq ad yebḍu igen-is ɣef yigrawen, s wakka iceggeɛ ṭariq yiwen ugraw ɣer Cordoue, (i d-yezgan deg ugafa usammer n Seville), wayeḍ ɣer Grenade (deg unẓul), agraw wis kraḍ iceggeɛ-it ɣer Malaga (deg unẓul n Landalus) ma d agraw wis ukuẓ, yewwi-t netta ɣer Tolède ( deg unẓul n Madrid) s waṭas n yiserdasen. Mi yewweḍ yufa tamdint texla, imezdaɣ-is rewlen ɣer Maya, imeddukal n Tariq ṭṭfen akk timnaḍin iɣer ruḥen, ma d netta yerra ɣer Guadlaxara, yewweḍ ɣer yiwet n temdint qqaren-as “Madinet Lmayda” iɛedda ɣef Maya, yewwi-d kra n yiglafen\*syin akin yeqqel ɣer Tolède deg useggas 93h.

Deg wagur n Remḍan 93h (yulyu 712 st) iruḥ Musa s yiserdasen-is ɣer Landalus, mi yewweḍ ɣer Lǧazira Lxaḍra ur yeḍfir ara abrid i yetbeɛ Tariq, s wakka yerra ɣer n Sédonia (teqreb ɣer unẓul) ṭṭfen-tt syin ɣer-s kemlen ɣer Carmona (deg ugafa n Seville) ikemmel ɣer Seville ssawḍen ad tt-ṭṭfen seld lḥers n kra waguren, ssin akin ruḥen ɣer Merida (deg unẓul umalu). Yefreq Musa iserdasen-is d tirebbaɛ, s tufra, mi yuli was, zeḍmen ɣef temdint, syin akin yella-d yimenɣi meqqren ɣezzifen, seld lḥers n waṭas n waguren, i d-yeglan s tmenɣiwt n waṭas n yinselmen, aṭas i ittwanɣan n yinselmen s ddaw n yiwen n lberǧ umi semman “Burǧ Ccuhada”(tiɣremt n yimeɣrasen), maca deg was aneggaru n Remḍan 94h/30yunyu713 stɛ, teɣli temdint n Merida.

Yenna-d umezray Iben L-Atir, belli Mussa iruḥ seg Merida ɣer Tolède deg wagur n cewwal yulyu713 stε, yemlal netta d Tariq anda i yezɛef fell-as, imi ur yeḍfir ara leryuy-is, yessuter deg-s ad as-d-yefk iglafen i d-yewwi.

Syin ɣer-s Musa iruḥ ɣer Saragosse (deg ugafa usammer), yeṭṭef timnaḍin i s d-yezzin, mi d-yuɣal Musa yemlal d yiwen imceggeɛ sɣur lxalifa Lwalid, yessuter deg-s ad yeḥbes imenɣiyen, ad yuɣal netta d Tariq ɣer Dimacq, maca ur yeḥbis ara ikemmel anekcum. Mi yewweḍ ɣer Belay (deg swaḥel n Latlantik), yewweḍ-d imceggeɛ-nniḍen, i wakken ad yuɣal s lemɣawla ɣer usammer, deg temdint n Lok ( deg ugafa umalu) i mlalen, ssin ɣer-s yemlal netta d Tariq anda i yessuter deg-s ad yeddu ɣer usammer.

Musa yeǧǧa mmi-s Σabd Lɛaziz ad yeḥkem Landalus, ma d Σabd Lmalik yerra-t d aqerru ɣef Sebta d Tanǧa, mi yewweḍ ɣer Tferka yeǧǧa mmi-s-nniḍen Σabd allah ad yenbeḍ.

Mi i iruḥ Musa akked Tariq ɣer usammer, wwin yid-sen aṭas n yiglafen (igelman, iẓra yesan azal d ṭṭabla n sidna Sliman …) ,mi wwḍen ɣer Dimacq ufan lxalifa Lwalid yemmut yeqqel deg wadeg-is mmi-s Suleyman yekkes-as akk ayen i d-yewwi, yerna-yas tiwesyin\*, s wakka gran-as-d yir wussan i Musa, armi yeqqel d agellil.

**Ixef wis sin Amussu axariǧi deg Lmeɣreb**

**1.Azbu n yixariǧiyen deg Lmeɣreb di tasut tis snat**

**Tazwart**

Asmi yeṭṭef imceggeɛ n rabbi Muḥammed adabu, yaḥkem akken i ilaq, mi yemmut yebda-d umgired ɣef udabu, banen-d waṭas n yisekkuden\*, cciɛa ( i d yeqqaren adabu ad yeqqim deg twacult n Σli ben Abi ṭalib), akked sunna ( adabu deg lɛerc n Qurayc), d yixariǧiyen ufraren-t-d tsenṭiyin n imssuyen n timunent zik deg uzgen amenzu n tasut tis snat n lihiǧri (inig) (122h), deg Tmazɣa. Nezmer ad d-nini, d nutni i d imezwura deg umezruy ineslem, ayagi iban-d deg tnekriwin n yixariǧiyen, dagi nezmer ad d-nefk asteqsi-ya, amek i d-iban umussu axariǧi , dacu-tent tmental i yeǧǧan amussu-ya ad d-yekcem ɣer Tmazɣa ad t-ḍefren Yimaziɣen, dacu-tent trebbaɛ n yixariǧiyen i yellan deg tmurt-a?

**1.Amek i d-iban umussu axariǧi ?**

Deg tallit n rrasul mi yella ibeṭṭu iglafen\*, gar yinselmen, iruḥ-d ɣur-s yiwen qqaren-as Du Lxuwaysira, iffaɣ-as-d mgal, inna-yas :« ur k-wallaɣ ara tebḍid akken iwata » d aya i yezzeɛfen nbi dɣa yerra-yas-d : «  ad d-ffɣen wiyaḍ ara t- itebɛen, ad kecmen deg tesreḍṭ\* stelqayt alamma ffɣen seg-s ».

Asmi yeḍra imenɣi n Saffin gar Σli Ben Abi ṭalib d Muɛawiya Ben Abi Sufyan deg useggas 37 h, aneggaru-yagi qrib yexsir, yessaweḍ ad yemsefham akk d Σli, s wayagi iban-d ayen umi qqaren « Ttaḥkim » “Tanefrut”, anect-a ur t-bɣin ara kra yergazen i yeddan d Σli syin ɣer-s ffɣen ɣef ubrid-is (Σli), ɣef waya semman-asen “Lxawariǧ” « Uffiɣen ».

Σli ben Abi ṭalib iḥureb-iten deg Nahrawan (gar Baɣdad d Lmawsil), deg useggas 37h yessaweḍ ad-ten-yernu, ad ineɣ agldun-nsen Σabd Allah ben Wahab Rrasibi, maca ssawḍen ad nɣen Σli ben Abi Talib deg useggas 40h.

Asmi yeṭṭef Muɛawiya adabu, d wid i d-yusan s deffir-s, ur sen-fkin ara talwit, yal tikelt mara sent-ttunefk tegnit ad zeḍmen ɣef Lamawiyin.

**2**.**Kra n** **Tektiwin-nsen**

Ma yella d leryuy d tektiyin-nsen, send ad ruḥen deg useggas 64h ɣer Lahwaz, llan-t dduklen-t, seg-sent:

- Aqerru umi qqaren lxalifa ur iḥekkem ara ḥaca ma yella s tefranin deg tezdeg, mačči d aɛraben kan ara iḥekmen. Ma yella icceḍ illaq ad ittwikkes, neɣ ad t-nɣen, s wakka ttwalin adabu d azref i yal ineslem ma yesɛa tiwetlin\* akken yebɣu yili, d amellal neɣ d aberkan xas ma yella d akli.mačči ḥaca ma yella n Qurayc neɣ n twacult n Σli ben Abi ṭalib.-Seg tiktiwin nniḍen-nsen, ur ferqen ara gar lislam d liman .

-Qeblen lxulafa Rracidin , maca berran deg Σutman ben Σeffan seg useggas wis sḍis n udabu-

s , akk d Σli seg wasmi yeqbel tanefrut .

-Ttwalin Σli ben Abi ṭaleb, mi yeqbel tanefrut, ikfer, netta d wid yeddan yid-s, Σutman daɣen am nutni seld 6 iseggasen n udabu-ines, ma yella d Yimasiḥiyen neɣ Uwdayen, wigi ur ten-ttawḍen ara.

-Msefhamen ɣef tnekra mgal adabu ma yella d amesbaṭli .-Ur beqqun ara ad zedɣen gar wid iten-ixulfen seg yinselmen, s wakka fɣen ɣer tmura-nniḍen.-Ttwassnen d wid i yeṭṭfaren tasreḍṭ s telqayt, εebban i medden ayen umi ur zmiren ara.-Ttwalin ɣer win ixeddmen dnub imeqranen, neɣ ayen umi neqqar tixnanasin, d akafriw, ur yezmir ara ad d-yuɣal ɣer lislam.

**2.Timental n unekcum n tektiwin n yixariǧiyen ɣer Tmazɣa**.

-Asateɣ\* meqqren i d-yellan mgal ixariǧiyen deg usammer, yesserwel aṭas seg-sen ɣer

temnaḍin-nniḍen am Tmazɣa, anda i tella tlelli n tesreḍṭ.

* Kecment-d tekitiwin-nsen s tnezzut,d ucali i wakken ad d-agmen idles d tussna, amedya:

ayen yexdem umezwaru deg-sen deg Tmazɣa Salama ben Saɛd, i isawalen ɣer tiktiwin tibbaḍiyin d Akrama akked Σekkaca Ssufri, ssawḍen ad d-jebden Imaziɣen ɣer-sen, s wakka banent-d tnekriwin deg yiseggasen 20 n tasut tis snat.

S wakka ttwacegɛen kra n Yimaziɣen ɣer Lbasra, wwin-d tiktiwin timaynutin n yibbaḍiyen, zuzrent-ent gar Yimaziɣen lbutr n Zennata. Ur smersen ara iɣil mgal Lamawiyin, almi walan ineggura-ya ffɣen i ubrid .

-Tasertit tadeblit n diri, i smersen Lamawiyin d tarrayt-nsen sdat Yimaziɣen, asmi yeḥkem Yazid ben Abi Muslim, yessuter deg Yimaziɣen ad xelsen tiwsi\*neɣ leɣrama umi qqaren lǧizya, yessufeɣ-iten seg temdinin timeqranin am Qayrawan, yerra-ten ɣer tudrin d leɛrac-nsen, yerra-ten s ddaw uswir n Waɛraben, ur sen-yeǧǧi ara ad kecmen deg tmetti tineslemt d aya i yeǧǧan kra n Yimaziɣen ad t-nɣen.

Asmi i d-yuɣal Σabd Allah ben ḥabḥab, imud aṭas isefkan\* i yimeqranen n uwanek deg

Dimacq, iceggeɛ-asen tiqcicin timaziɣin icebḥen, iεeyyen kra n warraw-is, i igan am netta, ad ḥekmen kra n temnaḍin, aṭas n wayen n diri i yexdem deg Ssus Imixfiw, am tiwin n teqcicin d warrac .

Win i yeǧǧa ad yeḥkem Tanǧa yexdem ugar n waya, yessutur seg Yimaziɣen ad xelsen lǧizya, rnu taneḥyaft deg ufraq n yiglafen\*, deg tezɣent d ccedda yeččeggiɛ Imaziɣen d imezwura , yekkes-asen aṭas n wakraren i –yesɛan taḍuṭ tamellalt, yettextiri tiqcicin yelhan yeččeggiɛ-itent ɣer Ccam, Imaziɣen sɛan nnif, cegɛen yiwet n terbaɛt s lmendad n Maysara ɣer Dimacq , ad cetkin i lxalifa Hicam ben Σabd Lmalik, maca ur ten-ǧǧin ara ad kecmen, ddan i lebɣi n Iben ḥebḥab..

S wakka ɛewlen ad sxedmen iɣil ( nɣan anebbad-a , ma d Ibn ḥabḥab yelha-d d tigzirt n Sisil).

**3.Tirebbaε-nsen d tiktiwin-nsen**

**3.1.Tarbaɛt n Yisufriyen**

Isufriyen d wid i iḍefren Ziyad ben Asfar, tamurt-nsen d asammer n tegzirt taɛrabt, seg tektiwin-nsen ad d-nebder:

-Ur neqqen (ttnuɣen) ara ilufanen n lkuffar, acku nutni meẓẓiyit.

-Wufqen L-Azariqa deg rray-nsen belli wid i ixedmen timeqranin kefren.

Llant tektiwin-a deg usammer, bannen-t-d deg Tmazɣa s lmendad n Yiɣellaten\*am: Akrama Mawla ben Σebbas d Maysara Lmatɣari d Σabd L-Aɛla ben ǧariḥ. Aṭas n Yimaziɣen i yeddan yid-sen. Sekkren tagrawla mgal Lamawiyin, deg Tanǧa (di Lmeɣreb Imixfiw (Marruk) ssin ɣer-s kemlen leqdic-nsen deg Lmeɣreb Alemmas (Lezzayer), d Lmeɣreb n Wadda (Libya) d Tferka (Tunes).

Bdan Isufriyen ttasen-d ɣer Tmazɣa deg useggas 11h selmendad n Σekkaca, Akram Mawla ben Σabbas, d Maysara Lmaṭɣari, aneggaru-ya yella d aqerru ɣef terbaɛt-nni i iruḥen ɣer Dimacq i wakken ad cetkin, mi uwḍen ur ten-ǧǧin ara ad ẓren lxalifa Hicam ben Σabd Lmalik, ayagi ikemmel-asen zεaf s waṭas, rnu kksen ccek belli Lamawiyin diri-ten, tlaq tnekra mgal-nsen.

**3.1.1-Azbu n Yisufriyen**

Maysara Lmaṭɣari n lɛerc n Matɣara i yellan deg Lmeɣreb Imixfiw, seg twacult meqqren, yekcem ɣer yiseqquma n tmussni n Qayrawan, yeḍfer tiktiwin tisufriyin, syin iruḥ ɣer Tanǧa, ijebed-d aṭas n yemdanen ɣer tiktiwin-is, ddan yid-s leɛrac n Meknasa d Berɣwata. Nnuɣen mgal Lamawiyin deg useggas 122h , nɣan anebbaḍ Σumar ben Σabd Allah deg Tanǧa, kemlen ɣer Ssus ṭfen-tt, yeḍra yiwen yimenɣi deg Tanǧa rebḥen deg-s yixariǧiyen, s wakka rran Maysara d ageldun\*n lmumnin fell-asen.

Yedra imenɣi-nniḍen gar Yisufriyen s lmendad n Maysara deg Tanǧa mgal Lamawiyin s lmendad n Xaled Ben ḥabib s tallelt n Σabd Allah ben ḥabḥab, mi yekfa, Maysara ijbed-d iman-is ɣer deffir d anect-a i yeǧǧan imeddukal-is,i ḥesben aya d tarewla d tugdi,dɣa nɣan-t acku ilaq ad ikemmel alamma d taggara n yimenɣi.

Deg useggas123 ihegga-d Iben ḥabḥab igen-nniḍen llan deg-s kra n yiheggaren\*, imenɣi yella qessiḥ deg Ssus anda i ttwanɣan deg-s waṭas, seg-sen iheggaren amdya: Xaled ben ḥabib d Smaɛil ben ḥabib, ad naf seg tmental n tirẓi n lamawiyin, lexsas n tuddsa.

Isufriyen rran deg umḍiq n Maysara Xaled ben ḥamid Zennati, yeḍra yimenɣi-nniḍen gar Yisufriyen (aṭas n Yimaziɣen i yeddan-yid-s) d Lamawiyin s lmendad n Keltum ben Σiyaṭ i yewwin yid-s 30.000 n yiserdasen ɣef yiri n wasif Sbu, anda i ččan deg-s Lamawiyin tiyita qessiḥen. Tis kraḍ n yigen ttwanɣan , aḥric wis sin yettwaṭṭef ma d aḥric wis kraḍ, seg-sen yiwen seg twacult n Σuqba, wagi d Σab Rraḥman Lfihri, yerwel ɣer Landalus. Ma d Yisufriyen aṭas i d-yernan ɣur-sen seg wakken ǧehden.

Yeḍra imenɣi-nniḍen, s lmendad n Hanḍala ben Sefwan (anebbaḍ\*n Maser) ma d Yisufriyen s lmendad n Σekkaca akk d Σabd Lwaḥid, deg Lesnam (deg temnaḍṭ n Qayrawan) aṭas i yettwanɣan seg Yisufriyen seg wass-nni ffɣen Yisufriyen seg Tferka.

Seg tmental n tirẓi\*n yisufriyen, beṭṭu n yiserdasen-nsen ɣef sin yegrawen i wakken ad zeḍmen ɣer Qayrawan, yiwen uḥric s lmendad n Σekkaca iɛedda ɣef Meǧǧana, aḥric wis sin s lmendad n Σabd Lwaḥed ad iɛeddi d udrar, d aya iyeǧǧan Lamawiyin ad ten-wwten yiwen yiwen nɣan Σekkaca deg temnaḍṭ n Lqern syin akin lhan-d d Σabd Lwaḥed i yewḍen ɣer tlisa n Qayrawan, tban-d leqfaza d laḥraca n ḥanḍala, yessaweḍ ad d- yejbed akk imezdaɣ n Qayrawan, seg-sen imusnawen i yemmeslayen i lɣaci d lxalat i yefkan afud i yiserdasen s wakka kkren yimezdaɣ n Qyrawan dduklen armi ssawḍen ad d–ḥellin tarennawt\*meqqren, yettwanɣa Σabd Lwaḥed deg Lesnam, kksen-as aqerruy-is.

Yenna-d umezray Ssalawi, mmuten 180.000 n Yisufriyen d aya i yesferḥen lxalifa Hicam aṭas akked Lamawiyin , ma d Yisufriyen kra imenzaḍen-nsen ruḥen ɣer Lmeɣreb Imixfiw (lεerc n Berɣwaṭa) anda i yerra yiwen usufri iman-is d nbi iga tasreḍṭ( deg-s axlaḍ n tmasiḥit d wayen-nniḍen amedya: yezmer yiwen seg-sen ad yezweǧ ugar n ukuẓ n lxalat. Mi yemmut uqerru n Berɣwaṭa, yuɣal-d deg umḍiq-is mmi-s Salaḥ, s wakka ffɣen ɣef lislam.

Kra n Yisufriyen rewlen ɣer tniri, wwten ad ssiwḍen tiktiwin-nsen i lεerc n Nefzawa, yella yiwen n lεerc umi qqaren Warfaǧuma, yessaweḍ s lmendad n Σasim ben ǧamil ad yezḍem ɣef Qayrawan, ad yessufeɣ anebbaḍ-is ḥabib ben Σabd Rraḥman Lfihri, syin ɣer-s nɣan-t deg useggas 140h, s wakka tettwakkes twacult n Yifihriyen (tawacult n Σuqba) seg Tferka .

Aṭas i sxesren Yisufriyen deg Tferka, wwḍen lḥerma n tmesgida, teqqnen iεawdiwen-nsen deg tmesgida n Σuqba. Asmi yesla Abu Lxeṭṭab, iyellan deg ṭrablus, iɣad-it lḥal, yezḍem fell-asen, yessufeɣ-iten, yerra ɣef uqerruy-is Σabd Rraḥman ben Rustum deg useggas 141h.

**3.2.** **Tarbaεt n** **Yibbaḍiyen**

**- Kra n tiktiwin-nsen**

Iban-d usekkud-a\* deg useggas 65h (664) tuget n yimezrayen, qqaren-d d Σabd Allah ben Ibaḍ i d amezwaru s deg terbaɛt-a, ar tura mazal Ibaḍiyen deg Σuman, Adrar Nfusa, Zwaɣa, ǧerba, Wargla, Γerdaya (Imẓabiyen).

Tiktiyin-nsen d tilemmasin ur ṭṭurfent ara, ad-tent-naf qerbent ɣer ssunna.

- Ibaḍiyen ur tefɣen ara mgal medden s yiɣil, maca ttwalin, ilaq ad ttwikksen wid iḥekmen s tneḥyaft, ad sxedmen (smersen) akk ayen i sɛan gar yifassen-nsen.

-Win i ixeddmen dnub imeqranen (tixnanasin) d amweḥḥed mačči d lmumen.

-Ttmilin ɣer talwit.

-Ur ttemmin ara i unebbaḍ-nsen agldun n lmumnin.

-Ttwalin Σli ben Abi Talib d tuget n yisaḥabiyen d ikafriwen.

-Yenna-d Ibn ḥazm ɣef Yibbaḍiyen n landalus, ttḥerrimen lmakla i wid yettamnen s tesreḍṭ-nniḍennam Yimasiḥiyen d uwdayen, qqaren-d belli, ttaɣen luḍu s uẓru(ttaymum), nutni qerben ɣer lebyur n waman.

-Ur qbilen ara timenɣiwt n win yellan d ineslem, rnu s aya ur ttawin ara seg yiglafen\*anagar imrigen\*d yiserdyan.

-Seg tulmisin\* lɛali i sɛan ad d-nbder amuzzu\*, qqaren-d tidet, timuɣliwin-nsen ɣef tesreḍṭ banent, ur semrasen ara iɣil aṭas, ulac tikerkas\*.

**3.2.1.Azbu-nsen**

Tanekra tamezwarut i xedmen Yibbaḍiyen deg usammer ineslem, tban-d deg useggas n 129h s lmendad n umenẓaḍ Abu ḥamza mgal Merwan Ben Muḥamed, maca nɣant deg Lmadina deg useggas n 130h. ayagi ad-aɣ-d yefk tikti belli Ixariǧiyen almi ur ufin ara iman-nsen deg usammer i d-rewlen ɣer Tmazɣa.

Ma yella deg tmazɣa, ssawḍen ad fernen Abu Lxaṭṭab d limam fell-asen deg useggas 140h, asmi slan Yiɛebbasiyen ceyɛen-d igen, ssekkren ṭṭrad kraḍ n tikkal, deg ṭṭrad aneggaru ssawḍen ad nɣen Abu Lxeṭṭab ma d ameddakel-is Σabd Rraḥman ben Rustum yerwel netta d wid yeddan yid-s ɣer Lmeɣreb Alemmas, anda i yessebded tagelda Tarustumit deg useggas161h.

**2. Irustumiyen 160-296h/776-908 stɛ**

**Tazwart**

Tebḍ TmazɣaIbḍa ɣef kuẓ n tgeldiwin, taqburt deg-sent d tamurt n Siǧilmasa deg unẓul n Lmeɣreb Imixfiw (Maroc) sbedden-tt Beni Wasul Isufriyen gar 140h d 196h (757-813 st) Akked tgelda Tarustumit deg Lmeɣreb Alemmas (Lezzayer) sbedden-tt Yibaḍiyen gar 160h d 296h, rnu ɣer waya tagelda n Yiɛalawiyen Idrisiyen degi Lmeɣreb Imixfiw gar 172 d 348h. Tigeldiwin-a s umata sεant timunent ɣef Lamawiyen d Yiɛebbasiyen. Tagelda tis ukuẓ d tagelda n Yiɣlabiyen i yesbedd Ibrahim Ibn Laɣlab deg Qayrawan gar 184-296h teḍfer ssunna.xas akken yal awanek d acu d i abrid i d-yewwi, maca tufrar-d talwit, s waya telḥa tɣerma deg Tmazɣa.

**1.Imaɣlayen\*n usbeded n tgelda Tarustumit**

Win i isbedden tagelda Tarustumit, d Σabd Rraḥman ben Rustum, aẓar-is seg tmurt n Yifarisiyen . Ma yella d amek i d-irruḥ Σabd Rraḥman ɣer Tmazɣa , wid i d-iḥekkun qqaren-d, baba-s iruḥ seg Lεiraq ɣer Mekka netta d tmettut-is, d mmi-s i wakken ad d-iḥuǧ, yemmut dinna, tamettut-is tεawed zwaǧ d yiwen urgaz seg Qayrawan, iwwi-ten yid-s, Σabd Rraḥman yerked deg Qayrawan, ilmed ɣer yimussnawen n lfiqh, imal ɣer yixariǧiyen, yeqqel d anezzarfu\* deg Qayrawan d agensas\* n Abu Lxeṭṭab Lmaɛafri yeṭṭafar tiktiwin tibbaḍiyin i d-yessufeɣ Σabd Allah ben Ibaḍ, wigi llan ɣer tama n limam Σli ben Abi ṭaleb deg tazwara, maca mi yekfa imenɣi n Saffin gar Σli d Muɛawiya ben Abi Sufyan ffɣen-as-d mgal .

Asmi yeḥkem Abu ǧaɛfer Lmansur awanek aɛebbasi, ixariǧiyen xedmen tanekra s lmendad n umenzaḍ\*limam Abu Lxeṭṭab mgal lwali aɛebbasi, ssawḍen ad t-rebḥen deg Qayrawan.

Ssin ɣer-s iceggeɛ Lmansur igen s ddaw laɛnaya n umenzaḍ\*Abu Laḥwes i wakken ad ten-iḥareb, maca ifuk imenɣi s lexsara n uneggaru-ya. Lmansur iceggeɛ igen i tikkelt-nniḍen, anda i yessaweḍ umenzaḍ Ibn L-Acɛet deg useggas 142h, ad ineɣ Abu Lxeṭṭab deg ṭrablus, deg yimenɣi i d-yeḍran.

Deg wakud-agi Σabd Rraḥman Iben Rustum illa iteddu netta d yixariǧiyen ad fken tallelt\* i yimeddukal-nsen. Mi yesla s wayen iḍran yerra ɣer Qaryawan, maca ur t-ǧǧin ara, s wakka ikcem ɣer Lmeɣreb Alemmas, yerra ɣer Tihert, maca iḍfer- it Ibn L-Acɛat yezzi-yas-d i udrar iɣer yuli Σab Rraḥman d wid yeddan yid-s, maca deg taggara mi yurǧa aṭas, yuɣal ɣer Qayrawan, ma d Σabd Rraḥman Ibn Rustum issubb-d seg udrar umi qqaren sufǧeǧ, qublen-t wid it -iḥemlen s lferḥ, sbedden-t d limam deg umkan n Abu Lxeṭṭab. Limam-a dduklent deg-s kraḍ n twetlin\* tamezwaru, d annan\*, tis snat d tamussni, tis kraḍ d tasertit.

S wakka ḍefrent leɛrac n Lmeɣreb Alemmas, d waṭas n yixariǧiyen Isufriyen d wiyaḍ. Seg waya ad negzu belli taluft ur terzi ara tasredṭ, maca d taluft n tsertit, iswi-ines d timunent ɣef igensasen\*Iɛebbasiyen, ma yella d ahil i yeḍfer, wagi d leqran d sunna n yimceggeɛ n Rebbi, d ubrid n lxulafa rracidin.

**2.Asebded n Tihert**

Deg useggas 161h yefren Σabd Rraḥman d yimeddukal-is yiwen wadeg i wakken ad yessebded tamaneɣt i tgelda, ur ruḥen ara ɣer temdint taqburt i yellan yakan. Maca ruḥen ɣer yiwen wadeg amaynut i wakken ad d-ǧǧen isem-nsen d umezruy-nsen, s wakka xtaren adeg i yesɛan kra n twetlin seg-sent :

-akal yelhan i tfellaḥt.

-yella wakal i iwulmen i tkessawt.

- Aman yellan xilla anda yella wasif ṭatuc.

-Yella udrar sufǧeǧ, ad ten-yeḥrez seg ucengu ma iẓdem-d fell-asen.

S wakka zwaren deg lebni n tmesgida, syin ɣer-s sbedden ixxamen d wayen-nniḍen.

**3**.**Assaɣen d kra n tmura**

-**Assaɣen d yidrisiyen**

Nezmer ad d-nini, Lhan wassaɣen s umata ma nekkes kra n umgired amectuḥ gar-asen d Zenneta, Meɣrawa, d Beni Yefren i illan ḍefren Idrisiyen, assaɣen d Yisufriyen lhan, ad naf ageldun asufri Abu Lqasem Lmeknasi, yezweǧ d yelli-s n yiwen ugellid n tihert.

-**Assaɣen d yiɣlabiyen**

Ma yella d abrid i icudden gar Qayrawan d Lqahira, ad t-naf ṭṭfent Irustumiyen, ayagi yeǧǧa Iɣlabiyen ad ilin s ddaw leεnaya n lǧiran-nsen, tikwal ttilin-d kra n yiɣeblan.

**4.Taɣerma-nsen**

Ssawḍen Yirustumiyen ad sbedden taɣerma meqren, anda i teqqel temdint-nsen Tihert d tameneɣt tagreɣlant n yixariǧiyen Ibaḍiyen, s wakka teqqel d aɣbalu n tafat ɣef akk wid i iḍefren tiktiwin-nsen deg umaḍal ineslem, i iḍefren adabu n limam n Tihert, ad naf aṭas i d-iruḥen seg usammer, rewlen-d seg tneḥyaft, uɣalen s ddaw leεnaya n Yirustumiyen.

**-Tadamsa**

Tihert tella tesεa ccan deg tesreḍṭ d tdamsa, ad tt-naf d aɣsur\*n tnezzut meqqren, ad tt-naf tezga-d deg tlemmast n temnadṭ n tfellaḥt tanesbaɣurt\*, tesεa ulzuz\*ideg ttembaddalen imeksawen d wid i d-ittɛeddayen, lɣellat-nsen nutni d yifellaḥen . Tihert d adeg ideg ttemlilin idewwasen\*n wunẓul d yifellaḥen n ugafa, ttembaddalen irden n tell d ttmer d leḥrir n tniri\*, ad naf d nutni i yesnernan lɣellat n tfellaḥt deg unẓul n Lezzayer. Tamdint-a tesεa tanezzut n daxel d tnezzut tagreɣlant, s wakka ttasen-d yimzenza seg tmurt n Iran, Lɛiraq, Qayrawan, Lurup, ayagi yerra Tihert d tamnaḍṭ n umbaddal n lɣellat d tektiwin.

Tella daɣen Tihert d abrid n tnezzut n ureɣ i d-ttaɣen seg ssudan, ayen i d yettbegginen ayagi d akken mi teɣli Tihert, rewlen imezdaɣ-is ɣer Wergla, tagi yettaweḍ ɣur-s ureɣ n ssudan almi d tasut tis 13 d tis 14. Arakal Lidrisi yurra deg tasut tis 12: “zedɣent deg Wergla tiwaculin tinesbuɣar\*d yimzenza yesεan aṭas n cci, ttawḍen ɣer tmurt n ɣana, ttawin-d ureɣ”. Deg wayen yerzan tamguri, ad naf xeddmen lkettan n taḍuṭ, isufar ufexxar, neɣ n zǧaǧ ireqmen.

Zedɣen Uwdayen, d Yimasiḥiyen deg Tihert, tikwal ṭṭfen tiwuriwin\*yesεan ccan.Ma yella d wid i d-yusan seg usammer ṭṭfen imukan yelhan, ad naf Imaziɣen sɛan ccan, mačči am wid yettidiren sddaw leɛnaya n Yiɣlabiyen, wigi ttwaḥeqren.

**-Idles**

Deg temdint n Tihert llan leǧwameɛ d yixxamen n yidles, ixxamen n yigelliden llan d imukan n unadi. Sbedden timdinin am Tihert yezzi-as-d ssur d Tnes, bnan tiɣermin. Tasegda-s\*tella d tin i icebḥen, bnan isensa\*, lḥemmamat, , sɛan aman ssawḍen-ten ɣer yexxamen.

Bnan tamkerḍit umi qqaren “Lmeɛsuma” teččur d idlisen, iceggeɛ limam Σabd lwaahhab ɣer Lbasra, 40 ileɣman ččuren-ten-id d idlisen, bnan ixxamen meqqren, seman-as imezrayen n tallit-nni i Tihert Lbasra Tamecṭuḥt “la petite basora” , aṭas n temdinin umi yegma lebni- nsent , am Wehren , Clef, Melyana d Mɛesker.

Ixxamen n yinebbaḍen uɣalen d iɣsuren\*n unadi keččmen imɣriyen ɣer-sen, rnu ɣer waya fkan azal i tmaziɣt ččeyyiɛen imussnawen ɣer temnaḍin i ibeɛden iwakken ad sen-sfehmen tasreḍṭ, ttwassnen daɣen s umuzzu, imi xeddmen iskusa\*gar imussnawen xas ma mgaraden deg isekkuden n tesreḍṭ

**5.Aɣelluy n tgelda**

Aṭas n tmental î yessawḍen ɣer uɣelluy n tgelda seg-sent:

-Tinekriwin yesεan agama n tesreḍṭ.

Llan waṭas n yiferdisen ur nettemsefham ara, Ibbaḍiyen, Isufriyen, Iciεiyen, rnu taɣennant yellan gar leεrac iten-iḍefren(Imezdaɣ n temdint mgal wid n leɛrac), asekcem n yidewwasen\* iman-nsen deg yimenɣiyen d ccwalat.

-Tisuda\*i tesεa tgelda meẓẓiyit.

-Iɛebbasiyen mguggan ɣef Nfusa, mlalen yid-sen deg Manwa ssawḍen ad ten-rnun.

-Agama\*n tgelda ur yečabahen ara ɣer Qayrawan d Fas maca tigi aẓar-nsent n temdint, s wakka ḥerzent ini\*aɣerman-nsent seld 1000 n yiseggasen, anemgal n tihert i yeɣlin deg tasut tis 4h .

-Beṭṭu d umgired ɣef udabu, s wakka bdant tiktiwin ticiεiyin n Yifaṭimiyen keččment deg tmetti. Ifuk udabu n tgelda deg useggas 296h-909 stε mi yefka ugellid arustumi iman-is i Yifaṭimiyen, ma d Ibaḍiyen-nniḍen rewlen ɣer unẓul, bnan timdinin n wasif Mẓab seg-sent: Γerdaya d Wergla.

Iɛebbasiyen zeḍmen ɣef Nefusa, nnuɣen mgal-nsen deg Manwa ɣer tama n Tripoli anda i ssawḍen ad ten-rebḥen.

-Cwalat n daxel : yazid ben fanden i ixedmen tanekra seld tamettant n Σabd Arraḥman ben Rustum yessuter deg Σabd Allah ad yeǧǧ adabu ma yella win it-yifen